text:
Fin chi o vin cirût di meti a fûc il dam grandonon che i è stât fat al popul furlan cu la robarie di chel patrimoni sociâl, culturâl e identitari che Vignesie nus à puartât vie. Une sioretât di miârs di agns gafade cun grande arogance e spirt di supremazie di chê “aristocrazie comerciâl” di lagune che e voleve fâsi simpri plui grande e potente inte suaze europeane e dal Orient di Mieç, sburtant cu la sô diplomazie, peant aleancis e incrosant strategjiis, sparniçant dut intor une rêt di infiltrâts convints a cooperâ cul Leon a sun di monede. E mi pâr che i fats esponûts a vedin bielzà stiçade la reazion di plui di cualchidun. Benon! “Lasse pûr che al vai il cierf ferît, e chel scjampât che al salti dulintor: parcè che il mont al zire tra chei che a son sveâts e chei che a restin indurmidîts”. Ma no vin ancjemò considerade la strategjie politiche e militâr doprade par rivâ adore a scjafoiâ il principât patriarcjâl: une imprese mighe di pôc, stant che al jere un stât fuart e ben organizât, inserît intun contest politic, chel imperiâl, che al garantive une sigurece e un control ancje a nivel sorenazionâl. Come simpri cuant che si fâs une analisi storiografiche, bisugne tignî cont di tancj elements che si instrecin e che si influencin un cun chel altri. Tacant dal plan de economie, o podaressin dî che la presince simpri plui fuarte dai Turcs tes rotis nautichis dal mâr Mediterani e intai trois carovanîrs dai Balcans e veve di sigûr destabilizât la “Dominante” che, intal zîr di dusinte agns, e jere sbrissade intun declin lent ma inesorabil. Cetant diferente la Vignesie dal ‘400 di chê de Ete di Mieç, simpri plui avide parcè che spauride. La cussì clamade “cuarte crosade”, chê dal 1204, e fo inmaneade propit de Serenissime par nuie interessade a deliberâ Jerusalem (che anzit la flote di Sant Marc no je nancje mai rivade in chel an in Palestine), ma pluitost cun chê di dâi une bote, e grande ancje, ae citât di Bisanzi-Costantinopoli, antighe nemie intal control dal stret Bosforeion, il passaç impuartant par jentrâ intal mâr Neri, viers des planuris de Crimee. Duncje une Republiche che e meteve in scac un Imperi. E cumò invezit, intal principi dal secul XV, ancje par vie de nassite dai stâts nazionâi e pal cambiament radicâl dai ecuilibris internazionâi, la pierdite de centralitât economiche dal Mediterani, la grande potence simpri plui peade a gnovis formis di economie bancjarie e di invistiment puartade indevant dai stâts atlantics e baltics si sintive in cualchi maniere scjafoiade. E clopave. E veve bisugne di sigurece. E voleve fâ un “grant invistiment imobiliâr”, par doprâ une imagjin dai nestris timps. E la Patrie dal Friûl i someave un bocon no di pôc: cjistiei e badiis che a garantivin il control teritoriâl e che di secui a controlavin la produzion agricule, tant intensive di lus (vin e ancje vueli) che estensive paniç, buine di garantî no dome la sussistence, ma ancje une ecedence cussì impuartante di podê jessi metude sul marcjât. E chest, ancje in virtût di citâts “gruessis” (Spilimberc, San Denêl, Vençon, Tumieç, Cividât) là che il cumierç al jere ben inviât, cuntune classe borghese inteligjente e scaltride, inseride intune rêt che e cjapave dentri la vocazion antighe dai marcjadants nostrans, bogns di rivâ fin a Cracovie, Praghe, Viene, Buda e Pest, Zagabrie e Lubiane. In plui, si mantignivin contats fuarts cu lis placis plui sioris de aree toscane, in particolâr par vie dal len ma ancje dai peçots di lane. Par fuarce che une realtât cussì ben metude e faseve gole: però bisugnave rivâ a fruçonâle di dentri, se si voleve glotile. E cheste e je simpri stade le strategjie dai venezians: prin di dut indebilî, roseâ, sgnervâ, tirâ a ciment. E, dome ae fin, dâ il colp di gracie. No par nuie, une des detulis plui in ande a Vignesie e ricuarde che “l’acqua marsise i pai”. Un pôc ae volte. Baste vê pazience. Pandi velen, colpî e spietâ. Un lavôr durât plui di cent agns, disìn di daspò Marquart di Randeck inlà. Il grant patriarcje le veve capide plui che ben, dopo la vuere par controlâ la lagune jenfri Chioggia e Maran, se ai 7 di Otubar dal 1380, pôcs mês prin di murî, al scriveve: “I cjapitanis venezians a fasin patî in ogni maniere la Glesie di Acuilee e il so popul cul fûc, cu lis robariis e cu la rapine, massime in tiere di Istrie, doprant la potence des lôr galeis”. Prime di doprâ lis sgrifis al (cui, Marquart, te sô rispueste di difese? O Vignesie tal so atac? Se Vignesie, alore “e”) veve di costruî un teoreme ideologjic che al justificàs la azion militâr. Cuâl? Baste spietâ il numar de Patrie di Avost par savêlu. ❚
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


c: text/html

text:
(tierce pontade)
[…] Lis ativitâts de Associazion
Pre Checo al capì che al jere urgjent vê in man i struments necessaris par domandâ ce che di dirit nus spietave e par pretindi pari dignitât. “Un popul cence la Bibie al è come un om cul cjapiel in man” che al domande la caritât.
Lui si metè di buinevoie a tradusi i tescj biblics, a lui po si zontà pre Antoni Beline che i tocjà il compit di completâ il grant lavoron, cul supuart di cualchidun dal nestri grop.
Che la gjerarchie e fos frede e indiferente lu dimostre il fat che la prime edizion de Bibie e fo publicade dal Editôr Ribis che al firmà il contrat cui tradutôrs tal 1979, ma no de Diocesi. Cheste e rivà plui tart tal 1997, come simpri adatantsi a robis fatis. E, co il Stât cu la leç 482 dal 1999 al legjitimà ancje il furlan, si publicà il Lezionari festîf, cu la aprovazion de Congregazion pal Cult de Sante Sede.
Daurman si metè man a la traduzion dal Messâl che al è ancjemò in spiete de aprovazion di bande de CEI.
In chestis iniziativis uficiâls voludis ormai des diocesis dal Friûl, o sin stâts presints e atîfs te comission interdiocesane pe publicazion dai tescj liturgjics. Se al larà a bon fin il Messâl, o varìn di meti man ai Sacraments e Sacramentâi.
Nus pâr impuartant marcâ un sussidi indispensabil che o vin curât pe liturgjie e che e rivuarde il cjant liturgjic. O vin publicât il libri Hosanna, che al à une discrete racuelte di cjants cu la musiche recuperade in buine part des melodiis patriarcjinis. Chestis musichis a àn compagnât par secui lis nestris liturgjiis e a stavin scomparint parcè che mai codificadis, tramandadis di simpri dome oralmenti. Melodiis salvadis in extremis cun tescj trasliterâts po par furlan. O vin di dâ merit a pre Sef Cjargnel, che al à fat tai agns 60-70 dal secul passât un lavôr straordenari di regjistrazion dal vîf. Chestis melodiis liturgjichis no àn nissun savôr di cjançonete, ma a mantegnin une struture e une ande mistiche, contemplative, naturalmetri corâl, puartant a cjantâ spontaneamentri a plui vôs. O pensìn che al sedi stât fat un grant lavôr che al dà, o al varès de dâ, plui dignitât a lis nestris celebrazions. Magari cussì no ancje la liturgjie culì in Friûl e je ormai invadude di une fulugne di cjants masse dispès puars e banâi tant pe musiche che pes peraulis. E no lu disìn dome nô! Inveziti nestris tesaurs, lis nestris perlis lis vin butadis in bande e sbeleadis. Pecjât!
Dongje di chescj impegns grancj pe fadie e pal timp che a àn domandât e pal valôr impuartant che a compuartin, Glesie Furlane in chescj agns e à ancje publicât passe 100 titui di libris cuasi ducj par furlan e, in diviersis ocasions e à elaborât une vincjine di documents.
Altris informazions si puedin cjatâ sul sît www.glesiefurlane.org. Decisive e je stade la nestre colaborazion cu la ARLEF tal 2011 pe leture continuade de Bibie. […] ❚ (al va indevant)
pre Roman Michelot
GLESIE FURLANE: 40 agns di impegn pe lenghe e culture furlane. Tierce pontade............
(tierce pontade)

robotstxt: allowed

filter: keep


text:
More From encyclopedia.com
Hydrostatic , hydrostatic •achromatic, acrobatic, Adriatic, aerobatic, anagrammatic, aquatic, aristocratic, aromatic, Asiatic, asthmatic, athematic, attic, autocra… Antic , antic •achromatic, acrobatic, Adriatic, aerobatic, anagrammatic, aquatic, aristocratic, aromatic, Asiatic, asthmatic, athematic, attic, autocratic, a… Monochromatic , monochromatic •achromatic, acrobatic, Adriatic, aerobatic, anagrammatic, aquatic, aristocratic, aromatic, Asiatic, asthmatic, athematic, attic, autoc… aseptic , aseptic •achromatic, acrobatic, Adriatic, aerobatic, anagrammatic, aquatic, aristocratic, aromatic, Asiatic, asthmatic, athematic, attic, autocratic,… Rheumatic , rheumatic •achromatic, acrobatic, Adriatic, aerobatic, anagrammatic, aquatic, aristocratic, aromatic, Asiatic, asthmatic, athematic, attic, autocrati… Cryptic , cryptic •achromatic, acrobatic, Adriatic, aerobatic, anagrammatic, aquatic, aristocratic, aromatic, Asiatic, asthmatic, athematic, attic, autocratic,…
About this article
apoplectic
All Sources -
Updated Aug 08 2016 About encyclopedia.com content Print Topic
NEARBY TERMS
apoplectic


text:
San Simon cence pucis1 coments Publicât da il crot il mercoledì, novembre 03, 2010
Stemane passade al è stât assegnât al avocat udinês Adriano Nascimbeni il premi San Simon 2010 pal so romanç "Jo e Luzie un delit di paîs". La zurie e jere plui piçule di chês dai agns passâts, a jerin dentri Turello, Tolazzi, Marchetta (president de zurie) e il sindic di Codroip che però nol votave.
La motivazion dal premi e je stade che "Il romanç al va indenant cun lizerece a la leture e al presente moments di suspance che a rivin a tirâ dentri, no cate la mancjance di montaç tal contâ i fats. La lenghe e cor vie e a dâ colôr ai personaç che però no àn une definizion psicologjiche avonde marcade".
Al è ancje stât segnalât il romanç "O torni par te" di Stiefin Gasti.
La sensazion e je che chest colp, dopo il cuarantevot sucedût cu lis polemichis dal an passât, si sedi volût tirâ flât dant un segnâl di normalitât, cence la a movi masse pucis.
Al jere ancje di cualchi an che il premi nol vignive assegnât ae unanimitât.
Dal rest la zurie e jere su par ju la stesse e la formule e jere plui o mancul compagne, (ancje se chest an no si podevin presentâ contis ma si scugnive mandâ un romanç).
Il probleme atuâl dal premi al è chel di faturâ a intercetâ chel alc di "gnove leterature furlane" che e je e di no rivâ a stimolâle.
Al va ancje dite che se alc al madurirà dal dibatit dal an passât al volarà dal timp. Par progjetâ e scrivi un libri al vûl un grum di timp.
Gasti si è lamentât de modalitât di valutazion des oparis e il so pensîr si po lei sul so blog.
Nascimbeni al à dit di jessi vignût a cognossince dal premi dopo lis polemichis dal an passât, e di vê volût introdusi il gjenar noir inte leterature furlane.
Probabilmentri se al ves cognossût il premi, o se al ves let alc par furlan, al varès savût che intai ultins agns si è za scrit cualchi noir o zâl o cemût che si à voie di clamâlu. Par esempli i ultins doi vincidôrs dal San Simon o lis contis di Zâl par furlan di Spilimberc...
Ma in fin dai conts la colpe no je dome sô.
Il pont critic de cuestion al sta tal fat che ancje cuant che a son i libris no si lein. Cui che al scrîf al varès ancje di lei e la sensazion che o ai jo e je che su chest pont nol faledi dome il puar Nascimbeni.
I trastolons a son cressûts0 coments Publicât da il crot il giovedì, ottobre 28, 2010
La batude e ven pe sensazion che si à che une gnove gjenerazion di scritôrs-poetis, dopo jessisi movude intai agns novante-doimil inte culture underground, (e jessi stade, almancul in cualchi câs, cjalade cu la puce sot dal nâs) e stedi aromai vignint fûr.
A son chei che a àn fra i trente e cuarante agns, partint dai trastolons rivant ai Cappello, ai Santarossa e vie indenant.
A contin par talian e/o par furlan, a contin dal timp di vuê e a contin di nô.
Nossere, ca a Buri, o soi lât a sinti Mattiuzza che al presentave il so biel librut Il derby della luna, che e je stade la mê leture preferide di cheste istât. A son des contis sul balon e duncje des contis su la vite, al è come leisi un Soriano che al vedi la nestre gjeografie.
Usgnot aes nûf Mattiuzza al sarà a Gurize inte ostarie l'Alchimista, se o passais di chês bandis al vâl la pene di là.
PS: Vuê a 'nd è un pocjis a tor:
1) A Tresesin, aes vot e mieze inte sale comunâl e je la presentazion dal ultin numar de Patrie dal Friûl cun Pierluigi Cappello.
2) A Pavie, a siet sorsere inte tratorie Al Cacciatore al ven Massimiliano Santarossa a fevelarà dal sô "Hai mai fatto parte della nostra gioventû".
3) A Codroip ae stesse ore e je la cerimonie di premiazion dal Premi San Simon.
No molâ2 coments Publicât da il crot il mercoledì, ottobre 13, 2010
O met un dôs fotos dal conciert par Onde Furlane di Sabide stade a Cjasielis.
Tante int.
Tante musiche.
I fruts di fûr a zuiâ cul fûc fin che nol tocje tignîju in braç.
Nol ven voe di molâ.
Crot e corsâr.3 coments Publicât da il crot il sabato, settembre 18, 2010
La polse e je stade lungje, prime un doi mês masse incasinâts e dopo o ai pensât di saltâ l'istât.
Cumò o spietavi dome l'ocasion juste par tornâ a scrivi alc e cuant che al à tacât a plovi o ai capît che al è tornât timp bon pai crots.
Mi somee che al stedi plovint ben e no mal ancje sul furlan e lis ombrenis no son une prioritât....
Ma par no jessi masse serios o ai cirût un video che al ledi ben pe ocasion. Alc su la piratarie.
Crot e corsâr!
Za fa 100 agns3 coments Publicât da il crot il lunedì, marzo 29, 2010
Come che nus conte l'ultin numar dal Diari, vuê a son 100 agns di cuant che al è nassût Tarcisio Petracco.
Za fa cualchi an che o ai let il so libri su lis lotis par rivâ a vê la Universitât furlane.
Se o fossin a Hollywood di une storie cussì si podarès tirâ fûr un filmon, une di chês bielis storiis pai dirits plenis di colps di sene, ribaltons e emozions.
Ma no je une storie inventade e je sucedude dal vêr.
Nô o sin chei dal burca.9 coments Publicât da il crot il lunedì, marzo 08, 2010
O ai simpri cjatât lis polemichis fatis in Italie par improibî il burca une stupidade.
Intant ca di nô nol è che al sedi un grant probleme par vie che no son tancj i imigrâts musulmans che a rivin des nazions dulà che si lu dopre.
Ma la cuestion vere e je une altre.
Dut ce che si dîs cuintri il burca al sarès fat pe emancipazion feminine des imigradis, par che deventedin libaris e no sotanis dal om.
Po ben se o lin a cjalâ la classifiche mondiâl des paris oportunitâts o viodin che la Italie e je 77esime, la ultime, o cuasi de Europe e dai paîs siôrs.
La reson e stâ tal fat che ca di nô lis feminis no rivin tai puescj di comant. A van ben dome come cui e tetis di mostrâ pe television.
Crodêitmi, chei dal burca o sin nô.
Furlans cence plume3 coments Publicât da il crot il giovedì, marzo 04, 2010
E sta vignint su une gjenerazion di furlans che no varà fat l'alpin. Aromai un dai "fondaments" de furlanetât nol esist plui. Al va dite che za di un biel pôcs di agns la robe e clopave. Prime par vie dai pompîrs dal dopo taramot, dopo cui obietôrs che a fasevin il servizi civîl. Fat al è che aromai di cualchi deceni no ducj i furlans a àn vût di puartâ il cjapiel cu la plume.
Ma di cuant che la leve obligatorie e je stade gjavade chê che e someave plui une leç di nature che un destin e je muarte li.
Chel dai alpins al è par sigûr un dai cuarps plui singolârs dal esercit talian. Il leam cul teritori di provignince dai soldâts nol à paragons in Italie. Jo robis similis lis ai viodudis dome in Gales e in Scozie cui reziments locâi che e an scombatût pal imperi britanic.
Une vore particolâr al è il leam che i alpins a tegnin fra di lôr dopo jessi tornâts civîi. Trops sono i paîs furlans cuntune cjase de associazion dai alpins par solit metude a puest di lôr?
Dut chest probabilmentri nol sarà plui.
Al di là des retorichis militaristis (e di chês antimilitaristis) no sai disi trop che al sarà un ben e trop che al sarà un mâl.
I furlans dut câs a esistevin ancje prime dai alpins e probabilmentri a esistaran ancje dopo.


text:
Se e je une buine lezion che nus rive de culture contadine – une lezion une vore impuartante in timps di crisi tant che chei dal dì di vuê – al è il fat che no si bute mai vie nuie cence prime pensâ ben se no je forsit une altre maniere (ancje fantasiose) di doprâlu, che si trati di un vanzum o ancje di une robe che no nus da sodisfazion.
E nol è nuie che al rapresenti miôr cheste lezion che la broade, “unicum” dal dut origjinâl de cusine furlane, che al nas propit de idee di cualchi contadin gjeniâl, che une volte si è cjatât cun cualchi râf grues, masse dûr e cuntun savôr masse marcât par podêlu mangjâ in salate o lessât (une robe, insome, che par solit al butave tal paston dal purcit), e cuntun podin di puinte restade dopo vê strucât la ue par fâ il vin. E chel fantasiôs contadin – che o vin dismenteât il non, ma che il Friûl al continue a onorâ, replicant te sô culture gastronomiche la sô intuizion – al à pensât ben di provâ a butâ dentri in chel podin i râfs, cuntune grimpade di sâl, po dopo di spietâ un pôc di timp (un mesut, plui o mancul) e – cun chel che al saltave fûr, gratât e passât un tic in padiele cun cualchi condiment – viodi se e podeve nassi une robe buine di mangjâ ancje pai cristians. E je lade une vore ben, parcè che cussì e je nassude la broade, la specialitât in assolût plui origjinalmentri furlane che e sedi, il contor perfet par un altri tesaur nassût, tra mistîr e esperience, tra cjôt e cjanive: Sô Ecelence il muset.
Une tradizion lungje di secui, documentade come usance ben plantade in Friûl (ma ancje te aree di Triest, dulà che le clamin “rava garba”) za tal 1810 dal professôr di agrarie Filippo Re (“Annali dell’agricoltura nel Regno d’Italia”); ma in realtât za nomenade in maniere un pôc plui gjeneriche intal “De Re Coquinaria” di Apicio, un cuart di secul prime di Crist.
Une tradizion forsit presint di tantis bandis, ma che dome in Friûl e je stade preservade fin in dì di vuê, tant di deventâ une specialitât “tipichementri furlane”, a ducj i efiets.
In gracie di cualchi produtôr che, no content di fâsi la broade in cjase par famee e amiis e muarte li, al à pensât che e fos ore di movisi par vuadagnâsi un ricognossiment uficiâl, si è rivâts tal 2011, dopo di un lunc percors, a viodi finalmentri cheste specialitât tutelade de marche “Dop”, vâl a dî di “Denominazion di Origjin Protezude” (www.brovadafvg.it). Cussì almancul o podìn jessi sigûrs di no vê mai di assisti ae comercializazion di une “broade made in China” (che, di chescj timps, a pensâ mâl no si fâs pecjât!).
In dî di vuê – Dop o no Dop – cu la riscuvierte dai savôrs dal teritori, ancje la broade e je tornade in pompe magne tai menûs dai ristorants, e al è un segnâl interessant il fat che al è avonde facil cjatâ tal supermarcjât, chi in Friûl, bustis sigjiladis di 1-2 chilos di broade di stagjon, e fintremai di broade in scjatule: prove che, evidentementri, al è un prodot che al rapresente un marcjât interessant.
Une volte puartade a cjase la broade – miôr se e rive di un amì contadin, ma se no e va ben distès –, al tocje preparâle. Dal comitât pe tutele di chest prodot, il consei al sarès chel di cusinâle in maniere avonde spartane, metintle sul fûc cuntun tic di vueli scjaldât cuntun spic di ai, sâl, pevar e une fuee di orâr. Fevelant invezit cun tancj altris cultôrs – e lant daûr de none di cui che al scrîf… – la miôr maniere e je chê di meti te pignate dut a frêt: la broade, une cevole taçade fine, un o doi spics di ai, un pâr di sfueis di orâr, un got di vueli e une cocule di spongje, meti sù sul fûc bas e reonzi cun aghe. Miôr ancjemò se e je la aghe dulà che si sta cueint il muset: forsit un tic grassute come filosofie, ma dut câs no stait a gjava distès la spongje che e covente a smuartî la aciditât (tant no si mangje broade ogni dì, par une volte si pues ancje esagjerâ…).
E – par stâ al consei di un grant apassionât – impensâsi di fâi cjapâ “7 cuetis”, che al vûl dî zontâ aghe, puartâ a fâ bulî e lassâ suiâ al pont a pene prime che e scomenci a tacâ, almancul par siet voltis. ■
Margherita Timeus
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
– Romanie: proibide la zornade di mobilitazion székely
Lis autoritâts rumenis a àn proibît la celebrazion in program pe Zornade de libertât dal Székelyföld, o sei la part de Transilvanie là che e vîf la plui part de minorance ongjarese de Romanie. La manifestazion, in program vie pal mês di Març te citât di Marosvásárhely / Targu Mures, e jere stade pensade dai siei organizadôrs (Consei Nazionâl Székely) tant che ocasion par protestâ cuintri de riforme aministrative che si è daûr a imbastî in Romanie. Il progjet dal guvier rumen, di fat, al previôt di incuarpâ il Székelyföld intune regjon aministrative plui grande là che la comunitât ongjarese e deventarà mancul dal 30% de popolazion totâl. Cuintri de proibizion e je intervignude ancje la Aleance Libare Europeane (EFA) cuntune proteste uficiâl indreçade sei al president rumen che al sindic de citât là che la iniziative e varès vût di davuelzisi. ❚
_________
– UE: pe EFA pas indaûr intes politichis pes minorancis
Cundut che lis istituzions europeanis a àn fat dai pas indaûr inte protezion des lenghis minorizadis cul lassâ tes mans dai singui stâts lis competencis e lis responsabilitâts ta chest cjamp e cul ridusi lis risorsis par svilupâ chestis lenghis, la diversitât linguistiche e varà un pês simpri plui fuart intal tornâ a disegnâ la Union Europeane. Al e chest, in struc, il messaç jessût dal confront inmaneât ai 24 di Fevrâr intal Parlament european de Aleance Libare Europeane (EFA) e di altris sogjets impegnâts pai dirits des comunitâts minorizadis. Di là des declarazions di façade, di fat, a son ancjemò tantis lis lenghis lassadis fûr de protezion ufierte di imprescj tant che la Cjarte des lenghis regjonâls o minoritariis, e lis comunitâts che a àn di frontâ lis azions di vualivament linguistic e identitari metudis in at dai stâts centrâi. Tune suaze dal gjenar no dome al covente infuartî i struments e i mecanisims di tutele, ma e devente ancjemò plui centrâl la funzion dal Parlament european tant che spazi democratic che al controli e al rispuindi aes politichis de Comission europeane. ❚
_________
– Balcans: discriminazions etnichis denunciadis di Amnesty International
Daûr dal ultin rapuart di Amnesty International sui Balcans i atacs e lis menacis ai dirits umans a restin ancjemò tancj, des agressions e des discriminazions cuintri dai omosessuâi fintremai ai atacs ae libertât di stampe, cence dismenteâ la situazion dificile di diviersis minorancis linguistichis e nazionâls. Tal câs de Romanie, par esempli, si va dilunc a segnalâ lis discriminazions cuintri dai rom, ancje cun câs di dislozaments sfuarçâts. Rom e minorancis serbis a son lis comunitâts plui discriminadis in Cravuazie. In Macedonie, in plui de situazion dificile dai rom, si cjale cun pôre al cressi des violencis tra la comunitât macedone e la minorance albanese. Violencis e tensions etnichis a restin po di cjase ancje in Cossovo, massime intes areis dal Nord là che e vîf une gruesse minorance serbe. ❚
internazionalitari.blogspot.it
IN CURT – Romanie – UE – Balcans............
– Romanie: proibide la zornade di mobilitazion székely


text:
AVRÎL – PRIME PAGJINE. EDITORIÂL – Friûl dineât te urne nissun doman pe nestre tiere / INTERVISTE. La cuistion furlane e trê candidâts presidents / La Patrie e ringrazie e no dismentee / PAGJINE 2 – La ultime fadie leterarie di Otto D’Angelo, pitôr dal Friûl / Si scuen stâi dongje ae nestre Universitât rinovâ il pat cul teritori furlan / CJARGNE VIVE. Liuterie Rossitti a Tumieç / PAGJINE 3 – FURLANS DIGJITAIT FURLAN. Kappa Vu e vierç une vetrine web pai ebook in lenghe furlane / FURLANS DIGJITAIT FURLAN. Un premi “il sît de ARLeF al vinç il premi “mediastars” te categorie “sociis culturâls” in rêt / Siums: cuant che il teatri nol dîs nuie e invezit in Europe… / PAGJINE 4 – CJAMINANT TE STORIE. L’insediament fortificât dal “Cuel des Maseriis” / Nascimbeni al vinç il premi “Zâl par furlan / E DUCJ A VIVERIN… FURLANS E CONTENTS. La biele indurmidide / SIMPRI BOGNS. Alberto Luchini, Uchì, Udin, 2002 / PAGJINE 5 – MUSICHE. I Carnicats a rispuindin a Lino Straulino su la musiche furlane / IL FERÂL. 3 di Avrîl dal 1077 …il stat nazionâl furlan, cu lis sôs istituzions e cu la sô muse, al nas e al jentre te storie / PAGJINE 6 – SLOVENIE. Cemût mai ancje la Slovenie? / AUSTRIE. Elezions che a àn butât jù il sisteme Haider la minorance slovene une vore contente dal risultât / FRIÛL EUROPE. Cooperazion teritoriâl, un avignî di fâ sù e une storie di no tradî / I POPUI MINORIZÂTS ATOR PE EUROPE. Istruzion e lenghe tal Paîs Basc / PAGJINE 7 – LETARIS. Bandieris robadis: l’an prime a Manià (Pordenon), po a Sant Zorç di Noiâr (Udin) e chest an a dolegne dal Cuei (Gurize) /SIUMS DI STORIE – come che e varès podût lâ. La Cavoce di Lutar / “LA (TÔ) PATRIE DAL FRIÛL… INTUN CLICK” – CONCORS FOTOGRAFIC. La foto sielzude par chest mês /
*** I articui a son disponibii fracant sul titul. Buine leture.
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Une des espressions plui vivarosis de culture e je la musiche, mieç par comunicâ, di cognossince e di documentazion de storie dal om e di une comunitât. Chê in lenghe minoritarie e je daûr a vivi un gnûf moment di straordenarie incressite. Tradusint lis istancis di une societât in continue evoluzion, e devente il spieli di une profonde sensibilitât, fevelant di robis contemporaniis cun lengaçs modernis. La sô vitalitât e je marcade ancje dal fat che no mancjin i esperiments che a coventin a slargjâ lis pussibilitâts espressivis de lenghe. E la Europe e je plene di esemplis.
IN ZONTE AE RIVISTE GANA_ Dal Trentin, tiere di lenghe ladine, a ‘nd rive un interessant. Zontât ae riviste feminine in lenghe ladine «Gana», al è jessût il mês passât l’ultin Cd di Sonja Venturi, avocat di profession ma cjantante par passion. Un omaç ae vôs de sô valade, chê di Moena in particolâr, «une tiere – e spieghe Sonja Venturi, in ocasion de presentazion de sô ultime fadie – dulà che o soi nassude e dulà che o soi tornade dopo jessi stade lontane. Une tiere che mi fevele par ladin».
GNÛFS TROIS_ Ve alore che dopo diviersis produzions dedicadis ae musiche sacre, Sonja Venturi si invie su gnûfs troi espressîfs. Conservant la spiritualitât che di simpri e marche il so amôr pe musiche, e «scuvierç» il ladin, lenghe che di piçule no fevelave ma che e à simpri scoltât intal so paîs, cuntune misture di atrative e di curiositât. E che in dì di vuê i ufrìs une gnove prospetive, un gnûf mût di cjalâ il mont atôr di jê.
Scomençant a confrontâsi cun lis «gnovis» peraulis, voltant in ladin la sô musiche, Sonja Venturi e conte di vê tacât a pensâ par ladin, spalancant une puarte espressive e emozionâl inedite e dute di esplorâ.
Significatîf il titul dal Cd «Son ladina (e no l saeve)» (O soi ladine e no lu savevi), che al declare la filosofie di un percors personâl e che al met dongje la musiche che le à viodude interprete fin li, cun chê stimolade dal mont ladin.
Siet lis cjançons dal disc, cualchidune scrite de stesse Venturi, come «A ti…», «Via Pura» o «El giat de Roncac», altris cun peraulis e musiche di altris autôrs. Jenfri chestis a son «Dolasila» di Fabio Chiocchetti, e altris za cognossudis, come «La piövia» di Mario Färber sul scrit di Luciano Jellici del Garber, o «Ave Maria» di Bepi de Marzi, che achì a cjatin une interpretazion divierse e plui particolâr.
COLABORAZIONS DI GALE_ Ae produzion, a àn colaborât un grup di musiciscj e tecnics dal sun di valôr ricognossût e cun professionalitâts di nivel nazionâl e internazionâl. Tra chescj, Antonella Ruggiero e Dana Gillespie, che a àn «imprestât» la vôs par un pâr di tocs, e che a son cognossudis pe lôr versatilitât artistiche e inteletuâl.
LA RIVISTE GANA_ Un Cd che no a câs al è stât proponût insiemit ae riviste Gana. Nassude un pâr di agns fa, e puarte un non che al fâs sintesi de culture locâl. La «Gana» par ladin e je une figure mitologjiche, dal dut simile ae nestre Agane furlane: il misteriôs e a voltis pericolôs spirt feminin des aghis. La Gana e je duncje une femine ‘alternative’, che no si somet acritichementri aes regulis che la societât e impon; ma e je ancje timide e, viers l’om, un pôc sforadie.
Realizade di plante fûr di une redazion di feminis, e je dedicade ae comunitât feminîl ladine. Cuntune grafiche moderne e siore, e propon aprofondiments che a van dal puest de femine te storie ladine ae leterature, ae gastronomie, ae storie e a ducj i argoments di atualitât. Simpri frontâts, naturalmentri, cuntun voli feminîl, e ladin.
Sonia Sicco
SPECIÂL – Gnovis notis ladinis............
Une des espressions plui vivarosis de culture e je la musiche, mieç par comunicâ, di cognossince e di documentazion de storie dal om e di une comunitât. Chê in lenghe minoritarie e je daûr a vivi un gnûf moment di straordenarie incressite. Tradusint lis istancis di une societât in continue evoluzion, e devente il spieli di une profonde sensibilitât, fevelant di robis contemporaniis cun lengaçs modernis. La sô vitalitât e je marcade ancje dal fat che no mancjin i esperiments che a coventin a slargjâ lis pussibilitâts espressivis de lenghe. E la Europe e je plene di esemplis.


text:
Par jessi biele a lu ere pardabon, lu saveve ancje jê, e faseve di dut par mantignî la linie e lis formis. A chei timps là e leve di mode la piel blancje, mighe lis piels maron scotadis dal soreli di Lignan come vuê. Si che duncje cuant che e leve a vore tai cjamps, sul cjar tirât dal mus, a si vistive tant che une muinie, cun cotulonis lungjis che i rivavin fin tal cuel dai pîts, e une cjapiele di stran cu lis faldis tignudis pleadis di un façolet leât sot il cuel, in mût di no lassâi viodi al soreli nancje un blec di piel. I moscjons dal paîs a la vevin bielzà olmade, ma jê a no veve nissune voie di sistemâsi in campagne, cussì spietant che la buine ocasion e rivàs di fûr vie, a no si jere impegnade ancjemò cun nissun. Ancje se lis lengonis dintor a savevin ben ch’al jere cualchidun ca no si rindeve, e al tentave in ducj i mûts di fâi capî a Vigjute il so interès.
Vico il Moro al lavorave in Comun e a oris pierdudis al veve metût sù une corâl ch’a cjantave in glesie e ancje in tes placis in timp di sagris o altri fiestis; lui al veve ancje une vôs di tenôr nuie mâl, al pont che cuant che al mancjave cualchidun al faseve sedi di mestri sedi di cjantant. Al jere bielzà cualchi mês ch’al veve butâts i voi su Vigjute e i leve al côr di cjatâ la ocasion par tacâ boton in cualchi mût.
In chê sere di Mai viers miezegnot, il cidinôr dal curtîl di Vigjute al ven rot di un sunôr di ghitare che intone le jentrade de “Serenade” e subit daûr une vôs di tenôr che e cjante:
“Tu âs doi voi che son dôs stelis, la bocjute ‘e je un bonbon
E cuant che sôl tu mi favelis, jo starés in zenoglon..”.
Inte cjamare di Vigjute, ch’a durmive cun sô sûr, si sint di bot dut un messedament di çavatis e un scûr di barcon ch’a si vierç planc, planc in sfese.
De cjamare dal nono invezit al ven fûr un vosâ businât cun framieç tancj porconons viers chei rompicitis ch’a lu vevin sveât, daspò une zornade di lavôrs a fîl di schene tai cjamps.
Biel che rivâts al viers:
“Armoniose la vosute..”,
il mus inte stale al tache a cuarnâ fin a sgosâsi. A chest pont Vico e il ghitarist, capît di no sedi ben agradîts, a ciapin la ghitare e a scjampin vie di chê bande che a jerin rivâts, molant la serenade in tes mans (o miôr tai çucui) dal mus, ch’al va indenant a cuarnâ a lunc cence mai rivâ a dî:
“Eco cà: cjò il mio cûr”.
come ch’al varès dit Vico.
Vigjute lusingade di tante passion, ma vergognose pe brute figure fate, no à olsât a domandai scuse ni a Vico ni al mestri Zardini par vei vuastade une cussì biele serenade, lassantle cjantâ al mus di bessôl; lis lengonis dal paîs, che in cualchi mût a vegnin simpri a savê dut, a son ladis indenant a slengaçâ e a cjoli pal cûl il puar Vico par plui di une setemane, fintremai che la cjacare e je lade a murî planc, planc. In ta chê sere Vigjute e à rionte la sô volontât di sistemâsi in citât.
di Bepi Zefon


text:
Al torne Dallas! Plui di vincj agns dopo de fin de ultime pontade, al è tornât par television un dai telefilms plui famôs de storie, chel cul petrolîr trist J.R., Sue Ellen, Bobby e lis lôr storiis di fameis rivâls ambientadis te omonime citât dal Texas.
Cussì, ancje la tv furlane e rispuint cuntune cuintriprogramazion esclusive: Dalès. Une storie ambientade intune tiere plui salvadie che mai: chê zone indefinide de Pedemontane che e je tra la Cjargne e il Friûl. Come a Dallas, ancje a Dalès (comun di Trasaghis), dôs fameis si scuintrin pal aur neri plui preziôs di ducj: il cabernet.
J.R., iniziâi di Jacum Ruspi, al vîf a Dalès intune vile denant dal lât di Cjavaç ma al è paron di un grum di vignis ator pal Friûl, al vûl vendi il non dal Cabernet ai ongjarês, che dopo che si son cjolts il Tocai a àn cjapât gust e a vuelin scomençâ a clamâ dut cui nons furlans. Par fortune al rive Berto, il fradi bon, che scuvierç ducj i siei plans e al prove a fermâlu, cu la menace di gjavâi la sô Ape Piaggio (J.R. al è plen di bêçs, ma al è simpri un furlan de Alte!).
Ma J.R. al romp i cits a dute la popolazion di Dalès, e prest il mâl che al fâs i torne indaûr. La prime stagjon e finìs cuntun grant misteri: cui aial sparât a Jacum Ruspi?
La soluzion e rive cun la stagjon dopo: al è stât un cjaçadôr che al voleve becâ un masurin tal lât. J.R. al è stât cjapât nome di sfris, al sta ben e al continue a fâ lis sôs tristeriis e par svindic al cope ducj i masurins che al viôt.
La stagjon dopo al mûr Berto, il fradi bon, ma dopo un pocjis di pontadis si discuvierç che al jere dut un sium de sô femine che e veve bevût un tai di cabernet di masse.
Ogni pontade di Dalès e dure une ore: dîs minûts di lotis, amôrs e segrets, cincuante minûts di lavôr.
Ae fin de serie televisive, Bobby al rive a fermâ J.R. prime che al vendi ai ongjarês il non “muset” par clamâ il gulash. E dut al finìs cu la famose sigle “Ce grande, ma ce grande che je la Patrie!”. ■
BETE DI SPERE
TV FRIÛL E CJANÇONS. Ancje nô o vin la nestre telenovele............
Al torne Dallas! Plui di vincj agns dopo de fin de ultime pontade, al è tornât par television un dai telefilms plui famôs de storie, chel cul petrolîr trist J.R., Sue Ellen, Bobby e lis lôr storiis di fameis rivâls ambientadis te omonime citât dal Texas.


text:
La leç di stabilitât 2018 dal Stât (leç dai 27 di Dicembar dal 2017, n. 205) e previôt la istituzion di un sisteme struturât a nivel nazionâl par rinfuarçâ e par razionalizâ la azion intai setôrs de meteorologjie e de climatologjie, potenziant la competitivitât taliane e la strategjie nazionâl in materie, in plui che par sigurâ la rapresentance unitarie intes organizazions internazionâls di setôr. Par chest, a vegnin istituîts un Comitât di direzion pe meteorologjie e pe climatologjie, componût di tredis esperts dal setôr, siet di nomine statâl e sîs regjonâl, e la Agjenzie nazionâl pe meteorologjie e climatologjie, clamade ItaliaMeteo, cun funzions e compits cognossitîfs, tecnics sientifics e di responsabilitât operative intal cjamp de meteorologjie e de climatologjie. Si trate di compits che a integnin la prevision e il monitorament meteorologjic e meteo marin, la informazion ae popolazion, lis ativitâts di ricercje e disvilup aplicadis intal cjamp des previsions globâls e a aree limitade, la realizazion, il disvilup e la gjestion di rêts di misure, i prodots e servizis climatics. In chest dissen, la gnove leç e rimet al Comitât di direzion i podês di direzion e di vigjilance su ItaliaMeteo, formulant lis liniis vuide strategjichis, e cun di plui la predisposizion dal Statût, che al individuarà i orghins e la dotazion organiche.
Di resint, la Conference des Regjons e des Provinciis autonomis e à indicât i nons dai sîs esperts che i spietave a jê di segnalâ; fra di lôr, si cjate ancje il diretôr dal Osservatori meteorologjic regjonâl Osmer de Arpa Friûl-Vignesie Julie, Stefano Micheletti.
(r.p.)


text:
A Cividât gnove tape di “Rush”,
il progjet european sul disvilup dal plurilinguisim
in classe cul ûs des lenghis minoritariis
Une oportunitât preziose di confront des pratichis educativis des lenghis minôrs e des diviersis modalitâts di tutele dal plurilinguisim. Si è sierât a Cividât il Meeting transnazionâl dai arlêfs e dai docents di Italie, Spagne e Cravuazie, i trê Stâts includûts in “Rush – Re and Up Skilling Horizons”, progjet trienâl de Union Europeane centrât sul valôr culturâl dal plurilinguisim e su la impuartance des lenghis minoritariis te istruzion. In particolâr, obietîf primari di “Rush” al è chel di aprofondî e di disvilupâ lis competencis di meti in vore di bande dal insegnant plurilengâl cul ûs di lenghis comunitariis, includudis chês minoritariis. Coordenadôrs dal progjet a son il Convit nazionâl “Paolo Diacono” di Cividât, il Comun di Cividât e la Agjenzie Regjonâl pe Lenghe Furlane, che a lôr si son zontâts l’Ent regjon Galizie (Spagne), dôs scuelis de Regjon Galizie, la Cravuazie (Union des minorancis) e la scuele di Rovigno. Un totâl di vot partners tra ents istituzionâi e scuelis primariis e secondariis di prin grât.
Dilunc des cinc zornadis di lavôr (dai 15 ai 19 di Otubar) si è creât un grup unît che al à lavorât su trê sessions paralelis, in relazion ai profîi professionâi e ai rûi di ognidun tal progjet. Il grup di regjie, formât dai responsabii di ducj i vot sogjets partner, al à organizât il Meeting transnazionâl di Cividât par programâ la evoluzion des dôs oparis dal inzen, che a saran fatis intai trê agns di disvilup dal progjet: une Linie vuide pal docent plurilengâl voltade in 6 lenghis (furlan, cravuat, galizian, inglês, talian e spagnûl), e un Centri risorsis european dulà che si darà acet a ducj i materiâi pal insegnament plurilengâl che a vignaran produsûts dai docents.
I insegnants des trê regjons coinvoltis (furlane, galiziane e istriane) a àn partecipât ae formazion transnazionâl dal learning teaching training activity, prime cu la presince di esperts che ur àn furnît i stimui par rifleti, e dopo cu la progjetazion comune dal fonts integradôr che al definìs la macroaree dulà che si fasaran i modui formatîfs origjinâi interdissiplinârs daûr des competencis clâf europeanis, doprant lis lenghis furlane, taliane, galiziane, spagnole, cravuate, istro-venite e inglese.
Infin, i arlêfs des trê regjons europeanis di 9 e 12 agns a àn formât lis primis classis transnazionâls inte scuele primarie (classe 4a e 4b) e inte scuele secondarie di prin grât (classe 2a e 2b), cun frecuence integrade plurilengâl par une setemane. A son stâts ospitâts tes fameis e a àn lavorât in classe doprant lis lenghis dal progjet. A son stâts fats aprofondiments culturâi e linguistics cu la scuvierte dai teritoris e ativitâts di orientament culturâl. Ae fin de setemane, e je stade fate la ativitât di job shadowing intes classis, cun risultâts e rispuestis une vore positîfs. Il prossim apontament al sarà in Galizie, a Santiago de Compostela, dai 6 ai 9 di Mai dal 2019.
«”Rush” al è un progjet inovatîf, che pe prime volte in Europe al sperimente l’inseriment des lenghis minoritariis intal insegnament plurilinguistic e che si insiore midiant di scambis continuis e di contribûts di trê diviers Paîs – al marche il diretôr de ARLeF, William Cisilino -. E je une oportunitât straordenarie par rinfuarçâ lis modalitâts modernis di aprendiment des lenghis – e tra chestis il furlan – intes scuelis dal nestri teritori». ❚
Redazion


text:
Si cjatìn ancjemò une volte chi a Aquilee, par ricuardâ lis nestris lidrîs, di une bande religjosis, di chê altre culturâls e storichis. Par cualchidun a son la stesse robe, une rose compagne, par altris i doi aspiets a son difarents. La robe biele e je che dut câs si metin adun tal stes puest e te stesse ore.
Une ripetizion in cualchi maniere di ce che al è capitât cu la leture de Bibie par furlan: la rispueste di tante int e à metût dongje chel che al crôt cun chel che al crôt di mancul o forsit par nuie, ma dal sigûr a jerin ducj feminis e oms di buine volontât.
Us someial pôc, in timps come chei che o stin vivint, meti al prin puest la buine volontât, che no vûl dî nuie altri se no jessi rispietôs di chei altris, dal lôr pinsîr, ancje dai lôr fals?
No sino forsit noaltris chi, in cheste basiliche, par vie di chest comandament, dal moment che dome resonant cussì al è pussibil crodi te unitât di un popul, viodût che par fortune nol è sogjet al pinsîr unic?
Se di une bande duncje o sin chi par ricuardâ la fonde de glesie aquileiese, o savìn ancje che il so messaç nol jere dome di conversion pai cristians, ma di sperance par ducj.
Testemoneance de sperance duncje e je la nestre presince e, salacor, viodût che e je grivie mantignîle simpri fuarte, un moment par cjatâsi par rivâ a dâi flame al fûc: a stâ simpri sot la cinise, si reste boris, ma no in eterni.
O sin chi ancje par ricuardâsi che al vûl coraç, cûr par puartâ indenant lis ideis. O stin fevelant di martars e nissun nus à mai domandât di jessi compagns, ma si scuen savê che, parimentri, la dignitât e la libertât no son cacos o piruçs che a colin di bessôi.
Sierait i voi par un moment e o viodarês jemplâsi cheste basiliche des parencis di patriarcjis, di predis e di cavalîrs, ma ancje di contadins, pastôrs, di int dal popul. Ce vuelial dî une vision dal gjenar? Che, tignût cont dai timps e des condizions di ogni epoche, culì si celebrave une unitât di spirt, ma ancje materiâl. Clâr che po dopo lis mensis a jerin difarentis, che cualchidun al veve un palaç e un altri, forsit, dome une capane, ma e jere une comunitât.
Cumò lis diferencis a son restadis e no sai se, fasint un paragon storic, a sedin plui grandis o plui picininis, mentri che la significance de unitât e je une vore smavide.
No je dute colpe dai furlans. La ideologjie dal profit, dal egoisim, e à tancj struments, e ju àn doprâts ducj par fânus passâ par un popul indaûr, contadin e bigot. Cumò o sin deventâts ducj dotôrs e impegnâts, daûr a cirî dome i lusôrs de societât dal frui.
No ducj e no par simpri: o sin ancjemò in timp par scjampâle, une fin dal gjenar. Nus da une man la situazion ator di nô. Propit la crisi gjenerâl, chei clârs di lune che o viodìn, a puedin jessi la ocasion par reagjî e par ribaltâ la situazion. Ma bisugne crodii.
Dree Valcic
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Dree Venier
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
SPECIÂL IL MÂR
EDITORIÂL – Speciâi, ma no masse / SPECIÂL – Mâr furlan cence pes e cul probleme gasoli / Lagune di Maran, la tutele e passe pe cumunitât / Lis coloniis elioterapichis / Pes e furlans: un «Pessâr» a Selvis / Aquilee latine: puart e… puarte pal Friûl / Trop furlan isal Bibion? / Furlanist al mâr / AI 32 DI MAI. Ancje il mâr al è un furlan tal cûr / ATUALITÂT – Cemut che e sune la Costituzion taliane par furlan / La Scozie su la strade pe autodeterminazion / MEDITANTLIS TAL SO CÛR. Lauree ad honorem / L’EDITORIÂL IN PIRULE. Nol è mai tart… / Di cumò i articui de Patrie sul web / Premi Friûl al vie e Carnicats al Liet / Achì si clame “il blues dai cuei” / CURTIS E CHE SI TOCJIN. Di là dal clap / L’Omino Rosso. Une cjase editore furlaniste in rive al Noncel / TERITORI – SLOVENIE. Krško: probleme o risorse? / AUSTRIE. Posizion clare su la cuistion nucleâr / NAZIONS – La imprese dal… Mil / 2008: an internazionâl des lenghis / CULTURE – ART-Â. Une bombe colorade tal mieç dai confets / IL FERÂL. Minorancis: un dirit o un delit? / FOTOGALLERY – Motârs / Kappa Vu: La Comugne e Niari / A börtle in der zahrar sproche / Sgarfefurlans / I CLASSICS – 6. CUINTRISTORIE DAL FRIÛL – La albe de nestre Patrie
Lui 2008Redazion
SPECIÂL IL MÂR


text:
Ai undis di Otubar dal 1962 si vierzeve te basiliche di S. Pieri a Rome il Concili Vatican secont, e Pape Benedet XVI, tal aniversari dai cincuante agns, al à indet l’an de fede: un tornâ a la fede; un rifleti, vie par chest an, sore de fede.
Se mi domandais ce che e je la fede, come tecnic dal sacri us fas un discorson; ma, puar mai me, se o cjali a la fede te mê vite, o varès pôc ce contâ.
Al scriveve sant Ustin: “No sta domandâmi ce che al è il timp, e o sai ce che al è; domandimi ce che al è il timp, e no sai ce che al è”. Cussì, de fede clopadice in me.
Ce ise la fede?… O jeri frut; o varai vût siet agns e o durmivi sot il cuviert tune stanziute sofitade; e jere une zornade di Istât; o soi jevât e o soi lât a vierzi in sfrese la puarte de cjamare dai miei gjenitôrs. Mê mari, inzenoglade su la plancje, e jere te intimitât de preiere. Cheste femine e je par me la fede.
Mi domandais: Ce ise la fede? cuant che pre Pauli Varut al jere malât, i miedis dal ospedâl di Udin si maraveavin che tal mieç di tancj dolôrs al fos cussì seren; un miedi, une dì, i domandà a un so coleghe: “Cemût fasial?… jo no crôt a lis pantianis de fede”. Ma l’amì i rispuindè: “Se mi mali, podessio vê dentri di me cheste midisine potente”.
Ce ise la fede?… A disevin une volte che, cuant che a rivin lis disgraciis, bisugne vierzi puartis e barcons. Jo no mi domandi ce che e je la fede, ma al contrari: “Cemût fasie une persone a vê fede cuant che te vite dut i cole?! Cemût rivie a sperâ te disperazion, a cjatâ seren te timpieste, a viodi une lûs te gnot, a crodi che la vite e à un sens ancje li che no si viôt lum di bonsens? Cemût rivie…?”. No lu sai.
Però o ai cognossût e o cognòs feminis e oms cussì.
O cjati la fede tune preiere di Dietrich Bonhoeffer:
“Signôr ti clami sul cricâ dal dì. Judimi a preâ, a tirâ dongje i miei pinsîrs par presentâju a ti. Dentri di me al è scûr, intal lusôr; o soi bandonât e bessôl, ma tu tu sês cun me; no ai plui fuarce in me e o sint coragjo in te; o soi dut conturbât, e tu mi puartis la pâs; la mê vite e cole di marum e mi ven spirt in te. Jo no capìs lis tôs stradis, ma tu tu cognossis un troi par me”.
La fede e je un poiâsi in Diu; al scriveve M. L. King: “Che al sucedi ce che al à di sucedi: Diu al è potent! Se nus tocje di cjaminâ tal scûr, o pensìn simpri che intal mont e je une grande energjie di amôr che si clame Diu. Diu al pues vierzi puartis ancje li che no ‘nd è. Lui al cambiarà la tribulazion di îr intun doman seren e lusorôs”.
Tun salm si lei: “Come un frut distetât tal braç di sô mari, come un frut distetât e je dentri di me la mê anime”. (Sal 131,2)
Cheste e je la fede. Un regâl misteriôs di invocâ e che dome tu, Signôr, tu pues dâ.
Par chest o fâs mê la antighe preiere: “O crôt Signôr, ma tu jude la mê pocje fede”.■
pre Tonin Cjapielâr
MEDITANTLIS TAL SO CÛR. Un regâl misteriôs............
Ai undis di Otubar dal 1962 si vierzeve te basiliche di S. Pieri a Rome il Concili Vatican secont, e Pape Benedet XVI, tal aniversari dai cincuante agns, al à indet l’an de fede: un tornâ a la fede; un rifleti, vie par chest an, sore de fede.


text:
Bisugnarès lâ ator simpri cuntun imprest par regjistrâ.
No stoi pensant a ce che si môf in Italie par vie des brutis storiis de protezion civîl, ancje se un pinsirut su la fiducie tradide dai nestris volontaris al larès fat, ma pluitost aes peraulis dopradis cuant che si cjacare o si scrîf sui muarts.
Cjapìn, par capîsi, la dipartide dal’ex president de regjon Adrian Biasutti. No jentri culì tal merit da sô vite publiche, te vicende judiziarie, ma dome sul so pinsîr su la cuistion furlane. Di sigûr nol jere, tai ultins agns, compagn di chel che al veve prime, cuant che al comandave dentri e fûr de Dc. Par lui, la specialitât regjonâl e jere nassude di une cuistion economiche e gjeografiche, la unitât e jere viodude come necessitât par vuadagnâ rispiet a nivel roman, ma ancje european – viôt Alpe Adria e il so scuintrâsi cun Andreotti che no le voleve –. O podìn definîlu un regjonalist.
Po dopo, la sô posizion e jere cambiade. E chi al coventarès pardabon il regjistradôr, ancje se alc si pues cjatâ tes pontadis di “Crocevia Friuli”, la trasmission di Telefriuli dulà che lu vevi invidât tant che ospit, sfidant ducj chei che lu vevin emargjinât de politiche. Biasutti al sostignive di jessisi sbaliât su la fonde de autonomie speciâl: la presince des minorancis e soredut dai furlans e jere la cuistion principâl. No dome: il destin dal Friûl e di Triest nol podeve lâ indenant adun, parcè che i interès a jerin diviers e dispès in concorince. Si sburtave dome a pensâ a une Regjon cuntune autonomie diferenziade, plui indenant nol olsave. E sul fat che la Dc furlane e jere simpri stade sotane des corints romanis, cence deventâ la Volkspartei o l’Union Valdoteine, al pensave che e fos colpe de “cortine di fier” e conseguence dal nazionalisim talian.
Nol à mai puartât indenant chescj siei resonaments, fale che in cualchi dibatit, come – mi visi – chel a Muçane, sul avignî de basse Furlane.
Parcè? Tal câs specific, forsit, nol veve intenzion di impegnâsi, o al pensave che cheste impostazion di pinsîr lu varès taiât fûr dai zûcs de politiche, viodût che insom al jere stât nomenât te comission paritetiche. Il probleme nol è, dut câs, dal singul ma invezit di une classe politiche furlane, moderade e che dispès e fâs o e faseve riferiment, ai valôrs tradizionâi dal Friûl, ae marilenghe, ae Glesie, ma mai rivade a fâ il passaç logjic e naturâl de autonomie, chê vere, no dome fiscâl.
Chei ca ,in cûr a pensin che al sedi just il “di bessôi”, ma a àn pôre a dîlu clâr e sclet, come se e fos une vergogne, une propueste “scorete”.
E no sin noaltris che o vin di tornâ a sclarî che no volin tornâ indaûr, che o sin vierts ae Europe e al mont, ma e je la stesse situazion li che si cjate e dulà che al sta colant simpri plui il Friûl, a sberlâ la necessitât di jessi protagoniscj e no sotans des sieltis che a vegnin indenant.
In sumis: no bisugne cjacarâ masse, cuant che al rive il moment di movisi.
DREE VALCIC
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
(Traduzion di Pablo Gortan)
Aleksèj Fjòdorovic Karamàzof al jere il tierç fi di un possident dal nestri distret, Fjòdor Pàvlovic Karamàzof, une vore innomenât ai siei timps (che ancjemò in dì di vuê a si visin di lui) pa la sô tragjiche e turbide fin, acjadude tredis agns indaûr, che o contarai cuant che al sarà il moment. Par cumò, di chest “possident” (come che al jere cognossût ca di nô, si ben che, in dute la sô vite, cuasi mai al veve vivût tes sôs possidencis) o disarai dome che al jere un tipo stramp, di chei che si viodin avonde dispès ator, un di chei personagjos no solementri disgraciâts e degjenerâts, ma cun di plui ancje balorts; di chei balorts, però, che a son bogns di ministrâ in maniere ecelente i lôr traficuts, e, vadì, dome che chei. Fjodor Pavlovic, par esempli, al veve tacât cuasi cun nuie, al jere un possident di pôc, e a misdì al coreve di cjase in cjase, mangjant dal pan di chei altris; cun dut achel, tal moment de muart, i cjatarin plui di cent mil rublis di bêçs svelts. Pûr cussì al jere restât, par dute la sô vite, un dai balorts plui sfolmenâts di dut il nestri distret. O torni a dîlu: chi no si trate stupiditât – la plui part di chescj sfolmenâts a son avonde scaltris e svelts – ma propit di balordisie, e par di plui di une sorte particolâr, nestre, russe.
Al si jere sposât dôs voltis e al veve vût trê fîs: il grant, Dmìtrij Fjòdorovic, de prime muîr, e chei altris doi, Ivàn e Aleksèj, de seconde. La prime muîr di Fjòdor Pàvlovic e divignive di une gjernazie avonde siore e cognossude, i nobii Miùsov, ancje lôr possidents dal nestri distret. No us contarai cumò pont par pont cemût mai che une fantate furnide di dote, par dongje biele, e ancjemò di une inteligjence vivarose (che nol sucêt da râr tes gnovis gjenerazions, ma al podeve capitâ ancje in chês prime) e fos lade a finîle cuntune misare “çavate”, come lu clamavin ducj in chê volte.
___________________________________
Il libri e l’autôr
Fjodor Michajlovic Dostoevskij (1821-1881), calcolât tant che un dai plui grancj scritôrs e pensadôrs rus e mondiâi, al avodà dute la sô vite a la leterature, frontant, par chest, luncs agns di miserie. Travaiât dal mâl di Sant Valantin (il prin atac epiletic che si visàs al rivà tal 1839, a la notizie dal sassinament dal pari), al torne dispès su cheste tematiche, cun grant clarece descritive, ancje in tantis des sôs voris. Pal romanzist, lis crisi epiletichis a risultarin jessi un imprest di cognossince profonde di realtâts sovrumanis, sacris. Di tantis esperiencis tragjichis, al merte ricuardât l’episodi de condane a muart (cu la acuse di partignî a une societât rivoluzionarie) mudade dome pôcs minûts prime de fusilazion in condane a lavôr sfuarçât in Siberie. Inta I Fradis Karamazofs, ultin romanç dal scritôr, si cjatin tancj dai siei temis favorîts: i abìs dal mâl e dal ben, il delit, la morâl, la estasi religjose e la fraie. Il libri al conte la storie dai cuatri fîs di un possident cjaviestri e dissolût: Dmìtrij, Ivàn, Aleksèj e par ultin Smerdjakòf, ilegjitim. Il rapuart cul pari, figure carognose e egoiste, al disvee pinsîrs criminâi che a sticin un dai cuatri a copâlu, butant la colpe su di un altri dai fradis. A dispiet de tragjedie, però, un dai protagoniscj al sarà bon di jonzi la redenzion par se e par chei altris. ❚
_____________________________________
Il tradutôr
In cheste pontade de nestre rubriche o presentìn un dai doi curadôrs di chest an, chel gnûf rivât al puest di Raffaele Serafini. Pablo Gortan al è cjargnel di pari e galizian di mari. Russist e ispanist par formazion, cumò al vîf e al lavore a Brno. Al à colaborât cul blog Contecurte par piçulis traduzions di autôrs forescj e al à publicât une conte, La Vuaite, su la riviste leterarie La Comugne. ❚
✒ par cure di Pablo Gortan e Dree Venier
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Mandi nono.
Mandi frute. Âstu finît di lavorâ cheste setemane?
Sì, nono! Usgnot fieste! O puarti il gno nini al cine.
Ce biel! Ce laiso a viodi?
Il gnûf film dai Pokemon!
Cui, jo? Dulà varessio di pocâ?
Di nissune bande! O feveli dal film dai Pokemon!
No capìs. Isal un cine masse plen di int? Âstu di pocâ par jentrâ a cjapâ il puest?
Ce jentrie il pocâ?
Tu âs dit tu «dai poche, mo!»
Ma no, nono: Pokemon! Il film dai Pokemon!
Si clamie «Dai poche, mo!» il film? Dulà isal ambientât, in pueste intune dì di pension? In une sagre dal frico la sabide di sere?
Pokemon! A son dai personaçs pai fruts.
E cui pochino?
No pochin nissun! Pokemon e ven dal inglês: pocket monsters. Mostris piçui, di sachete.
Ce robis! E parcè si varessie di tignî un mostri inte sachete?
No propite intune sachete, il protagonist ju ten intune bale speciâl, la pokeball.
Une bale che e sburte?
No, une bale par tignî i Pokemon!
E a ce coventino chescj Pokemon?
Tu ju fasis lotâ un cun chel altri. Ognidun al à la sô mosse: un al mande une scjarie eletriche, un al fâs vignî un rogan di fueis…
… un al poche. Cun chel non, a ‘nt sarâ almancul un che al poche, no?
No sai, nono, no ju cognòs ducj. A ‘nd è un grum, ducj diferents.
E a ce coventie fâju lotâ?
Al è come un sport. Ta la storie i personaçs umans a zirin pal mont a cjatâ fûr Pokemon e dopo ju alenin par fâju lotâ. Cui che al vinç al è il plui brâf alenadôr di Pokemon.
No capìs masse il sens di cheste storie.
Forsit parcè che e je nassude come un videogame, nono. Prime a àn fat il zûc eletronic, dopo lis cjartis par zuiâ e il carton animât…
E dopo ce?
E dopo un grum di zûcs, di gadgets… al è dut un marcjât, nono! E i fruts a deventin mats e a vuelin comprâ di dut.
Ma cemût sono fats chescj Pokemon?
A ‘nd è di dutis lis formis. Dispès a somein a un animâl, ma a son ancje Pokemon che a somein a une plante, a un nûl di fum, a un sac des scovacis, o a une calamite.
Ma si clamie Pokemon ancje chel?
Cuâl?
La calamite. Plui che pocâ, e tire. No saressie miôr clamâle Tiremon?
Nono…
Bon, bon, o ai capît. Bon cine, alore! Viôt di rivâ adore in sale, cussì tu cjatis puest cence pocâ nissun! ❚
Bete di Spere


text:
A un an di distance o tornìn a fevelâ di Facebook, no si pues propite fâ di mancul. I vielis imprescj de rêt (la e-mail e i blogs prin di ducj) a son aromai doprâts come vistîts di fieste. La maiorance dai utents dumiestics a doprin internet come passetimp o come mieç par tignîsi in contat cu lis cognossincis. La vere «vite online» di chest popul si davuelç massime su Facebbok, che in dì di vuê al conte plui di 400 milions di iscrits, une masse imense che e burìs fûr gnûfs contignûts ogni secont che al passe. E ancje i furlans si fasin sintî, ma in ce maniere?
LA ALBE_ I prins grups a jerin chei che a cirivin di meti dongje i utents di un stes paîs, daspò a nasserin chei di sostegn ae identitât furlane (p.e. «Sosten la Lenghe furlane», «Braure furlane» e v. i.), po dopo a son nassûts chei politically-scoret, ma il plat cun plui varietât al è chel comic o di satire.
«Muselibri» nol domande nuie, al baste sveâsi une dì cuntun pinsîr un pôc mataniç, vierzi un grup cun chest non e invidâ un pâr di amîs. Chescj cuntun pâr di click a invidaran i siei e cussì indenant, in cualchi câs si è rivâts ancje a 10.000 iscrits in pocjissim timp, nol esist confront cui numars dai grups plui impegnâts!
CUSSIENCE CHE E CRES_ E je une dople leture che si pues dâ a chescj intropaments: pe lôr spontanietât e morbin a son segnâi positîfs di une lenghe vive ancje fra la mularie e di un amôr fì di une cussience di popul che ancjemò no vûl murî, di chê altre bande tra lis riis dai frecuentadôrs si cognòs la grandece de dibisugne di alfabetizazion scuelâr dal popul furlan, che cuant che al volarès deventâ paron dal propri mieç linguistic (lontan di ogni furlanisim) al è cuasi simpri in forme no gramaticâl o furlane dome tai titui.
Lait a fâus un dôs ridadis tai grops come:
– «To Agne» (12.000 utents): ogni dì un aforisme di une e-Vedrane – cuntun tentatîf di imitazion
– «Esclamazioni in friulano» (10.000)
– «Va butiti te Ledre» (5.170… cun dome un unic intervent di bande dal autôr!)
Michele Calligaris
CULTURE – E-MARILENGHE. Facebook? Simpri plui musis di libri............
A un an di distance o tornìn a fevelâ di Facebook, no si pues propite fâ di mancul. I vielis imprescj de rêt (la e-mail e i blogs prin di ducj) a son aromai doprâts come vistîts di fieste. La maiorance dai utents dumiestics a doprin internet come passetimp o come mieç par tignîsi in contat cu lis cognossincis. La vere «vite online» di chest popul si davuelç massime su Facebbok, che in dì di vuê al conte plui di 400 milions di iscrits, une masse imense che e burìs fûr gnûfs contignûts ogni secont che al passe. E ancje i furlans si fasin sintî, ma in ce maniere?


text:
Cui aial dite che studiâ i classics nol covente plui? Al è il câs de Odissee, la storie di Odisseu, ma pardabon un cuadri de esistence umane, dal so jessi strambe. Salacor, nus tocje ancjemò di plui, noaltris furlans, par vie de vite di emigrants che o vin scugnût gloti par secui. E je, la Odissee, une opere liriche, corâl e tal stes timp e tocje ognidun di nô, par vie che diviers al è l’ategjament di ognidun, rispiet al so prossim, al rapuart cul sacri e cu la divinitât, a la famee, ai compagns di viaç.
Parcè cheste tirade? Parcè che al teatri di Udin je lade in sene une rapresentazion in marilenghe, tirade fûr apont dal libri di Omêr, e il judizi vignût fûr al è stât diferent. Cence jentrâ tai particolârs dal spetacul, la mê impression e je stade negative. O ai viodût sul palc, ma ancje in dute le operazion daûr, ancjemò une volte une cjapade pal cûl dai furlans.
Cu la scuse di fâ viodi che o sin brâfs, che o tradusìn dal grêc al furlan, o “mandìn in onde” une porcarie.
Intant no coventave une gnove dimostrazion: pre Checo nol voltavial la Bibie partint dal grêc? E po dopo, parcè vino di dimostrâ simpri alc?
Cualchidun mi à dite: «ma al someave bon un test furlan al Giovanni da Udine». O crôt che e pararès bon ancje une dignitose comedie in furlan, suntun test valit, recitade cun cure, ma rispietose dal so jessi comedie, dal so specific.
Par dîle dute, nol è un probleme artistic, ma ben politic. Ven a stâi, che si à di finîle di dimostrâ alc.
Par masse timp la idee di domandâ par plasê, di jessi resonevui, di spiegâ e di tornâ a spiegâ lis rasons da nestre identitât, nus àn puartât a pierdi di voli l’obietîf unic dal autonomisim: la autonomie apont.
Che al vûl dî, no dome la pussibilitât di autoguvier, no dome il dirit di jessi ce che o sin, ma soredut la libertât di pensâle ancje in maniere divierse di chei altris.
Se a Triest o a Rome, ma al vâl ancje par Milan o Vignesie, a crodin di podê decidi par noaltris, a àn di inacuarzisi che nol è dite che a puedin fâle francje.
Di sigûr si movaran i lôr servidôrs locâi, par fânus crodi che dut a è pal nestri ben, pal progrès intun mont globâl che nol pues pierdi timp cui cjampanîi e cu lis barufis di paîs.
E magari a son chei che a batevin lis mans tal teatri, contents di jessi stât presints a cheste rapresentazion di democrazie culturâl.
Ma i furlans no son int di baracon.
Dree Valcic
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Pocjis robis a fasin vignî iniment l’Invier tant che un plat fumant di mignestre di fasûi, biele penze e sostanziose, cun dentri ancje un biel toc di robe porcine. Plat fondamentâl de cusine furlane, tes fameis e tes tratoriis, al è ancje cuestions simpri dibatude parcè che in pratiche ognidun al à la sô version di cemût che si prepare e che si servìs (cun paste o cun vuardi? Passade fine o cu lis cartufulis a tocs grues? Cul cuç gratât o cun vueli e pevar?).
Cence volê lâ a butâsi te barufe, provìn a dâ une version “mediane”, garantide, par preparâ une mignestre di fasûi di manuâl, e un pâr di ideis par fâle “cambiâ muse” cuant che e rive la ore di puartâle in taule.
Al contrari de plui part des mignestris, no si partìs di un sofrit ma propit dal ingredient principâl, i fasûi, chei “scrits” (par talian i “borlotti”), se pussibil di Cjargne, frescs a pene discosolâts o secs tignûts a dismolâ dute la gnot in aghe frede. A van metûts intune pignate – miôr se a pression – cun aghe frede, cevole, selino e une carote, une grampute di sal grues e cualchi odôr leât insieme cuntun fîl di coton blanc. Cence mai dismenteâsi dal orâr che al va simpri insieme ai fasûi, parcè che al jude a contrastâ chel teribil efiet colaterâl di chest liùm di causionâ arie te panze….
Cuant che i fasûi a son cuets, vâl a dî tenars ma un moment prime di tacâ a disfâsi, cu la cjace forade si ’nt gjave une biele sedonade e si le met di bande, e te cite – insieme ai fasûi e ae lôr aghe di cuete – si zonte un pocje di verdure miste a tocs (se no si à timp, a va ben ancje une buste piçule dal messedot crût surgjelât par mignestron). Miôr ancjemò – nol è obligatori, ma plui saurît – se lis verduris a son fatis rustî in bande, intune fersorie cuntun got di vueli.
Po dopo, simpri te cite, si zonte ancje cualchi cartufule taiade a tocs grues e un biel toc di crodie di purcit, ma al va di cane ancje un biel culut di persut di San Danêl. Si siere la pignate e si torne a meti sù, lassant stofâ il plui pussibil, tignint però dome di voli par che no si sui masse. Plui e sta sul fûc, plui la purcine e insavorìs il dut, e plui lis verduris si disfin ben ben.
Cuant che dut si è cuet e ben misturât, cul fruladôr a imersion – diretementri te cite, gjavant par un moment la crodie e butant vie il ramaçut di odôrs -, si passe dut, tant di vê une vere e proprie viludade penze. A chest pont, si puedin tornâ a zontâ i fasûi lassâts in bande; si torne a meti un moment sul fûc, si regole il sâl, e al reste dome di decidi se mangjâle cussì o completâle cun paste o cereâi.
La mignestre e larès benon bielzà “in purece”, puartade in taule cuntun fîl di vueli di ulive, pevar neri gratât sul moment e cualchi fetute di pan rustic, magari brustulît.
Ma la mignestre di fasûi si preste ancje a un grum di variants che a van ben di tignî presints ancje parcè che cuntune cite plene une famee e mangje almancul un pâr di voltis, e nol è mâl pensâ di podêle presentâ in maniere difarente.
Par esempli, e je la version di plui sucès, chê plui tradizionâl, che le vûl insiorade cul vuardi – ma ancje cun altris cereâi, tant che forment o spelte -, o la plui popolâr “paste e fasûi”, il plat fondamentâl de cusine mediteranie. A son dutis dôs soluzions che a rapresentin il perfet plat complet dal pont di viste nutritîf, parcè che aes vitaminis des verduris e aes proteinis dai fasûi a zontin i carboidrâts dai cereâi.
La ricete plui tradizionâl e prevedarès di zontâ aghe, tornâ a fâ bulî e cusinâ dentri il vuardi o la paste: ideâi i “ditalini”, o i famôs spaghets rots a man, in tocuts di un pâr di centimetris, come che si faseve une volte. Par une version plui pratiche, di mût di otignî une mignestre che e pues jessi mangjade ancje une altre volte intune altre maniere, il consei al pues jessi chel di lessâ la paste o i cereâi in bande, intune cite cun aghe salade, e di miscliçâle ae mignestre, une volte sgotade, diretementri tal plat. Cussì ognidun al pues ancje decidi trop fisse che le vûl par se.
Infin, une variant pardabon “di stîl” e je chê di passâ la mignestre par otignî une vere viludade; in bande, si àn di fâ polpetutis piçulis cun vuardi lessât, leât cuntun tic di ûf, cun tal cûr di ogni polpete un tocut di formadi, po dopo passadis tal pan gratât e fritis tal vueli. Metint cualchi polpetute tal mieç de viludade di fasûi, il comensâl al pues rompile cu la sedon, cussì che insieme al vuardi, te sope cjalde si misclice ancje il formadi. I savôrs a son simpri chei ma volêso meti chê arie di “novelle cousine” pe buine e vecje mignestre? ■
Margherita Timeus
CUSINE. Mignestre di fasûi, la ricete definitive............
Pocjis robis a fasin vignî iniment l’Invier tant che un plat fumant di mignestre di fasûi, biele penze e sostanziose, cun dentri ancje un biel toc di robe porcine. Plat fondamentâl de cusine furlane, tes fameis e tes tratoriis, al è ancje cuestions simpri dibatude parcè che in pratiche ognidun al à la sô version di cemût che si prepare e che si servìs (cun paste o cun vuardi? Passade fine o cu lis cartufulis a tocs grues? Cul cuç gratât o cun vueli e pevar?).


text:
RINGRAZIAMENT AL AUTÔR
Su la Patrie di Otubar dal 2013, Zuan Laurin Nardin al recensive “Il grant lunari dal Friûl. Sants, fiestis e tradizions dal cicli dal an” di Mario Martinis. O vin domandât al autôr di proponi a pontadis, mês par mês, cualchi estrat di chest publicazion siore di informazions su lis nestris tradizions e su la nestre storie. Lu ringraziìn pe disponibilitât e pe colaborazion che nus permet di condividi cui nestris letôrs chest grant patrimoni. ❚
✒ Redazion
________________________________________________________________
Fevrâr al è il secont mês dal calendari e il cûr dal Unvier. Il so non al ven dal latin “februare”, che al vûl dî “purificâ”, parcè che tal arcaic calendari roman al jere l’ultim e cussì, par introdusi l’an gnûf, in chel mês si rinovavin diviers rituâi di purificazion (Giunone purificata, Parentali, Lupercali, Dea vesta) che a prontavin pal gnûf cicli dal timp, corispuindint al inizi dal gnûf cicli naturâl e agrari. Il motîf des purificazions pe gnove vite (rapresentade tal senari celest e in chel de nature dal tornâ de lûs simpri plui fuarte par vie dal jevâsi dal soreli tal firmament e il consecuent disveâsi lent de vite) al vignì celebrât par antîc di cetantis religjons, civiltâts e tradizions culturâls.
Il soreli si è jevât di un grum tal cîl e ae metât dal Unvier (“divisori” o “displuvi” de stagjon) al tocje il pont median jenfri il solstizi passât e il prossim ecuinozi de Vierte, lant simpri plui sù ad alt tal cîl e tacant a imprimi un volt ae stagjon e ai cuadris de nature.
Cussì, tal calendari astronomic e in chel popolâr, Fevrâr al ven tignût tant che un mês di passaç dal Unvier ae Vierte e propri par cheste sô carateristiche al ven viodût come un mês di fuarte contradizion climatiche e meteorologjiche. Cun di fat, Fevrâr, se di une bande al somee mantignî dute la crudece de stagjon frede cun glace, nêf e zulugnadis sui paesaçs disfredâts e imobii tal aiar rampit e pluitost frêt, dispès pal prin clip che al puarte, al pant ancje i segns dal disveâsi de nature, tant che lis sôs zornadis a puedin jessi dolcis cuasi che a fossin de Vierte.
Cussì lis aghis a disglacin, lis clevis a son cuviertis di mantei di primulis e violis, çufs di jerbe a vegnin fûr ca e là, i ramaçs a fasin viodi butui simpri plui grues e i vencjârs ju fasin clopâ. Si notin i prins svoi di uciei che si corin daûr inamorâts e sot tiere la vite e scomence a movisi seneose di jessi fûr a viert par lâ incuintri al soreli, tant che ancje i farcs a scomencin a fâ i prins grums di tiere fofe tai cjamps. Il disglaçament e lis ploiis aromai a vegnin filtradis dal vintri cjalt de tiere e a nudrissin lis semencis che, za trasformadis, a tachin a vierzisi, duncje a meti lidrîs e po a menâ.
Fevrâr al è il mês dal Carnevâl, tant che un proverbi calendariâl furlan al dîs: “Nol è Carnevâl che nol sedi fate o no stedi par fâsi la lune di Fevrâr”, o ben Carnevâl nol pues no vê il noviluni di Fevrâr.
Dapardut, tai curtii, di lunc vie pes stradis, ancje tal plui piçul borc dal paîs plui spierdût, une volte si sintive il profum des fritulis che si cueievin te pignate pe gjonde dai fruts, che si vistivin ancje cui peçots butâts in bande e si sfreolavin la muse cul cjarbon par fâ fente di jessi mascarâts e a partivin pe cuestue di puarte in puarte. In dì di vuê al ten dûr ancjemò cualchi Carnevâl ma inmaneât di bande di associazions, che pôc al à a ce fâ cu la grande fieste di une volte, che tes gnots de Joibe e dal Martars gras e cjapave dentri tancj oms e feminis cun cenis, bai, licenziositâts e dispès e jere la ocasion par incuintris plui azardôs te euforie de etât zovine e dal timp prime de Vierte che za al moveve il cûr e i sens. Dispès Fevrâr al siere il Carnevâl cul Miercus de Cinise (che al cole in Març cuant che la Pasche e je alte, o ben cuant che e cole tal mês di Avrîl) che cu lis sôs tradizions religjosis e culinaris di “mieze fieste” di passaç e torne a puartâ la comunitât a un regjm regolâr dal timp e des voris, condusint i fedêi dilunc i cuarante dîs di privazion e di astension fintremai ae grande fieste di Pasche, puarte di jentrade de Vierte. ❚
✒ Mario Martinis
IL GRANT LUNARI DAL FRIÛL. Fevrâr............
RINGRAZIAMENT AL AUTÔR


text:
In cinc a rivin de provincie di Pordenon, stes numar di chê di Udin. Un al è dal Gurizan. De ricercje incrosade jenfri facebook, twitter e linkedIn, o sin rivâts a cognossi alc di plui dai 11 candidâts al Parlament furlan: che a son 9 oms e 2 feminis. Pal plui zovins under 40 agns. Fûr liste, il lôr leader, Adriano Biason. Musis frescjis de politiche (in 4 a àn declarât une partignince, tal lôr pedigree) e dal sigûr studiadis (in 8 a son laureâts o iscrits a un ateneu). Ma no ducj a àn butât ju un intindiment clâr, un program cun obietîfs vêrs. “Res publiche furlane” e à al moment siet circui sul teritori.
Dal Cjaroç a saltin jù (o forsit a continuaran a restâ?): Stefano Mattiussi, pluri-laureât, speaker nuie di mancul che di Radio Padania, oltri che membri dal diretîf di Gurize e za sentât tal Cda di Insiel. Al propon un program fat di 16 ponts: dal tornâ a meti lis doganis, ae valorizazion de lenghe furlane, dal control de emigrazion, a un gnûf implant economic. Loris Cao, cjâfgrup de Leghe in consei a Cjanive, lauree in inzegnerie ambientâl, vuê al lavore tune aziende di Sacîl e al scrîf une frase lapidarie: “La autonomie e ven concedude, la indipendence si concuiste”. E po Sabrina Pivetta, di Daçan, militant de LN fintremai al 2013, di profession assistente aministrative in diviersis scuelis, passionade di fitness, tesi di lauree su Quargnûl. Si bat pe indipendence par “consegnâ aes gnovis gjenerazions un teritori gnûf e fuart de proprie tradizion cultural e tal stes timp, ae avanguardie”.
Esperience politiche declarade ancje par Gianni Sartor, saltât dal grim dal Maf di Valeria Grillo a chel di “Un’altra Regione” dal triestin Franco Bandelli. Su la sô pagjine – candidature al tone dome un “Vonde!”. De cause tibetane al varà cjapât ispirazion Alessandro Groppo Conte, comès intune librarie di Udin, membri atîf de Associazion “Italia-Tibet” (par judâ il Guvier in esili a otignî la indipendence): “Di bessôi. Parcè che no je robe miôr di jessi parons a cjase nestre!”. Il zovin Gian Carlo Cesarin di Cjasarse al è za co-fondatôr e “business strategy manager” di une start-up alì di Friûl Innovazion, che al à ancjemò di laureâsi in inzegnerie gjestionâl. Intun lunc e articolât resonament al spieghe che “dopo agns di riflessions e di studis, o ai capît che la uniche robe che e mancje a chest bielissim ma inesprès cjanton di mont, clamât Patrie dal Friûl, e je la Libertât”.
Ranero Bertolucci, master in marketing e cumierç internazionâl, che al lavore li de Fondazione Istituto Italiano di Tecnologia, al fevele di motivazions su doi plans: identitât di popul e fatôr economic. Ma al è su chest ultin che al ponte di plui; l’obietîf “al è creâ une economie largje e eterogjenie par clamâ dongje impresis dal forest, cuntune fiscalitât agjevolade e costrutive” e che “no fasin concorince aes nestris aziendis”.
Par infin, oltri a Marco Serafin, che o vin intervistât su chest sfuei, in corse ae elezion dal Parlament furlan a son ancje Fabio Brusini, operadôr tal setôr privât; Simone Nespolo, espert di programazion neuro-linguistiche, membri dal board dal International Centre for Mechanical Sciences di Udine e de Comission Paritât Om Femine de Provincie di Udin; Jessica Della Via, 22 agns, tifose dal Udin, che i plâs lei, viazâ, lis lenghis e la nature. ❚
Oscar Puntel
Cui sono?............
In cinc a rivin de provincie di Pordenon, stes numar di chê di Udin. Un al è dal Gurizan. De ricercje incrosade jenfri facebook, twitter e linkedIn, o sin rivâts a cognossi alc di plui dai 11 candidâts al Parlament furlan: che a son 9 oms e 2 feminis. Pal plui zovins under 40 agns. Fûr liste, il lôr leader, Adriano Biason. Musis frescjis de politiche (in 4 a àn declarât une partignince, tal lôr pedigree) e dal sigûr studiadis (in 8 a son laureâts o iscrits a un ateneu). Ma no ducj a àn butât ju un intindiment clâr, un program cun obietîfs vêrs. “Res publiche furlane” e à al moment siet circui sul teritori.


text:
Numar 6 – PRIME PAGJINE – L’EDITORIÂL. Un futûr diviers pe nestre scuele autonome / PAGJINE 2 – “Maraveis in sfrese” al Mittelfest / Avôt dal Friûl / Cors di Istât di lenghe e di culture furlane par zovins / PAGJINE 3 – Sport e spetacul a fasin ben ae economie, ma no stin pretindi masse de Madonute dal Lussari / L’afront des Olimpiadis / PAGJINE 4 – INCHIESTE. Denatalitât e emigrazion, la tierce vuere mondiâl dai furlans / INCHIESTE. «Al è necessari un pat sociâl tra i furlans» / PAGJINE 5 – INCHIESTE. Tisane o Palme? Il Friûl al à bisugn di ducj i doi i ponts nassite / Nus coventin lis scunis plenis / PAGJINE 6 – Di contadins a imprenditôrs, ma tocje fâ simpri di bessôi / PAGJINE 7 – «Recuperìn il rapuart cu la nature, cu la comunitât» / PAGJINE 8 – In aule plui ecologjiscj, regjonaliscj e nazionalitaris progressiscj / SLOVENIE. Debit public in calâ. Obietîf: sot dal 60% dentri dal 2022 / AUSTRIE. Bicicletis e cicliscj tra patentins e regulis gnovis / PAGJINE 9 – Paolo Zanussi, segns e colôrs par capî il mont / I LIBRIS SIMPRI BOGNS. Un biel salt indevant pe lenghe furlane / NO PAR FURLAN, MA BOGNS. Dixebra, dal 1987 combat rock par asturian / UNE FURLANE A ROME. Il miôr des oparis di Tullio Crali a doi pas di Place di Spagne | UN FURLAN A MILAN. La ostarie cjantarine di Flavio che no je plui / PAGJINE 10 – La musiche te art figurative. Udin di viodi e scoltâ | I APONTAMENTS / FONDAZIONE FRIULI. Jurie di 300 letôrs. “Friuli Storia” tant che il “Campiello” / PAGJINE 11 – BASTIANCONTRARIE. STORIE FURLANE AL FEMININ. Giulia da Ponte, “La Bella” di Tiziano te gloriose Academie di Spilimberc / ZÂL PAR FURLAN. 6. Delit in vie del Lavoro / PAGJINE 12 – IL FERÂL. 5. Identitât furlane intun mont globalizât / NO SON PERAULIS PAR VECJOS. Pokemon //
*** I articui a son disponibii fracant sul titul. Buine leture.


text:
la glesie framieç dai ebreus
Di Gjesù ai apuestui
1 1 Tal gno prin libri, Teofil, o ài tratât di dut ce che Gjesù al à fat e insegnât, di cuant ch’al à scomençât 2 fint in chê dì ch’al è stât puartât sù in cîl, dopo di vêur dât lis sôs istruzions ai apuestui che ju veve sielzûts midiant dal Spirtu Sant.
3 Dopo de sô passion, lui si è pandût a lôr vîf, cun cetantis provis, comparintjur par corante dîs e fevelantjur dal ream di Diu. 4 E biel ch’al mangjave cun lôr, ur à comandât di no slontanâsi di Gjerusalem ma di spietâ li ce che il Pari ur veve imprometût, “ce ch’o vês sintût, dissal, de mê bocje: 5 Zuan al à batiât cu l’aghe, vualtris invezit o sarês batiâts cul Spirtu Sant di chi a pôcs dîs”.
6 Cjatantsi duncje insieme, i àn domandât: “Signôr, isal chest il timp che tu tornarâs a meti in pîts il ream di Israel?”. 7 Ur à rispuindût: “No us sta a vualtris di savê i timps e i moments che il Pari si à riservât par sè. 8 Ma o cjaparês la fuarce dal Spirtu Sant ch’al vignarà parsore di vualtris e mi sarês testemonis a Gjerusalem, par dute la Gjudee e la Samarie e fint ai ultins confins dal mont”.
9 Disint cussì, si alçà par aiar sot i lôr vôi e un nûl ur al strafuì dai lôr vôi. 10 Intant che lui al leve sù, lôr a cjalavin fis il cîl: e ve che si ur presentin dôs personis a blanc che ur disin: 11 “Umign di Galilee, parcè po staiso li a cjalâ il cîl? Chel Gjesù che us è stât strafuît viers il cîl, al tornarà come che lu vês viodût a lâ sù in cîl”.
12 Alore i apuestui a tornarin de mont Ulive in Gjerusalem, ch’e je distant tant che une cjaminade di sabide. 13 Tornâts in citât, a son lâts sù adalt, là ch’a jerin a stâ. A jerin Pieri e Zuan, Jacum e Andree, Filip e Tomâs, Bartolomiu e Matieu, Jacum di Alfeu e Simon il zelot, e Gjude di Jacum. 14 Ducj d’amôr e d’acuardi, a jerin salts tal preâ, insieme cun cualchi femine, cun Marie mari di Gjesù e cui siei fradis.
La sostituzion di Gjude
15 Alore Pieri al jevà sù tal mieç dai fradis – si jerin dâts dongje un centevincj di lôr – e ur disè: 16 “Fradis, al veve di sucedi ce che, te Scriture, il Spirtu Sant al veve dit denant trat par bocje di David a rivuart di Gjude, che si è metût in teste di chei ch’a àn cjapât Gjesù. 17 Al jere dai nestris e al veve vude une part ancje lui te nestre stesse incariche. 18 Poben, comprât un teren cu la pae de sô inicuitât, chest om si è picjât, si è spreçât pal mieç e i son saltâts fûr i budiei. 19 La robe le àn savude dute la int di Gjerusalem che, tal lôr lengaç, i àn metût non a di chel toc Akeldamà, ven a stâi Cjamp dal sanc. 20 E di fat tal libri dai Salms al è scrit:
Che la sô cjase e resti sfurnide
e che no si cjati nancje un ch’al ledi a stâ li.
E ancje:
Il so puest che lu cjapi un altri.
21 Bisugne partant che, di chei che nus àn compagnâts par dut il timp che il Signôr Gjesù al à vivût framieç di nô, 22 scomençant dal batisim di Zuan fintremai a la dì che nus è stât puartât sù in cîl, un al deventi testemoni de sô resurezion insieme cun nô”.
23 Int presentarin doi: Josef, che i disevin Barsabe e par sorenon Just, e Matie. 24 A faserin cheste preiere: “Signôr, tu che tu cognossis i cûrs di ducj, fasinus savê, di chescj doi, chel che tu âs sielzût 25 par ch’al cjapi, tal servizi di apuestul, l’incariche lassade sfurnide di Gjude, lât a finîle tal puest che i competeve”. 26 Podopo a tirarin bruscjete e i tocjà a Matie, ch’al è stât contât cui undis apuestui.


text:
Sei benedet chel Sant, che ognun cajù
Il Poeta dà relazione a Polimia di una sua eredità.
CANZONE
SEI benedet chel Sant, che ognun cajù
Lu viod dipent cul so grïot a slass;
Za che la ree fortune è lade in fass,
E si è voltade in fin cul biel in su.
Polimie, al è tant timp, che 'o sòi al mont,
E di tang che son laz in sepulture,
Mai nie di ereditat hai vut vinture,
E puess dal zero scomenzà a fa cont.
Ma se scomenze, cussì prest no passe
Nè mai par poc scomenze la furtune;
E uei sperà che anchie la me sei bune,
Che se ven cu la bafe e' sarà grasse.
È muart il miò bon predi, püarin!
Tant om daben, devot e santarel,
E mi ha lassat ered di un grass purciel,
Che al dà sbrufadis come un paladin.
Al è di un pêl rizzot, che al pàr tant bon,
E che s' al met la sere sot la scufe
Siben che qualchi volte si sgardufe
Intor lu laip, ma senze ambizïon.
Al è di schene larc, al ha une nadie,
Che al ul parè pur bon persut di crodie;
Al sarà grass; al mangie che al si smodie,
Tant che chel di Erimanto in ta l'Arcadie.
Us al disi Jaroni, che il vedè,
Issind dal gabinet; e dut tilat,
E tant, che un balarìn al foss lui stat,
Nus fasè in quatri pass un minuè.
Legiadri animalet, no puess avonde
Laudati tant, che tu no seis plui bon;
Da ognun bramat in conversazïon,
E degn tu ses di là a taule taronde.
Ma de gran rabie jò mi mangi il piz,
Che 'o no sòi purcitar, come pöete,
Che 'o voress fàus, parone benedete,
Di ponte di bugnìgul un salsiz.
Credimal ciart, che chel al è un bocon,
Che al pò là devant ogni gran dame;
Al è aperitif e no l' inflame,
Nè mai al fàs sul stomi replezion.
Jò sai la dose di falu perfet,
Ma la canele che hai no jè trop buine,
Ul mitude in bocon e no in farine,
E l' ul tignut ben strent e lëat stret.
In dèi za timp un boconcin a Bete,
Che a i parè tas bon e delicat,
Nè mai molà fin che no vè imparat,
Par valessi a so mut po de ricete.
Ma se ven a chiatami sul melon,
Al sarà stagionat dur come un clap;
In chest fred cussì fresc al rïess flap,
Ma quand che al sint il chiald, al ven po bon.
Parone, jò fàs gnozzis doman l' altri,
E uei tornà a chiatà Pasche Tafanie;
Us oferiss la mule e la lujanie:
Sòi uestri servitor plui d' ognun altri.